Φασολάδα με μπόλικο σέλινο
Τρία μάτσα σέλινο, έξι καρότα και μπόλικα κρεμμύδια έχει αυτή η ιδιαίτερη φασολάδα με τη χλωρή, αναζωογονητική αίσθηση, που τη δοκιμάσαμε στην Ικαρία.
500 γρ. φασόλια ξερά, μέτρια (μουλιασμένα αποβραδίς σε νερό), 600 γρ. κρεμμύδια, ψιλοκομμένα, 6 καρότα, χονδροκομμένα, 3 μάτσα σέλινο, χονδροκομμένα, 150 ml ελαιόλαδο, αλάτι, φρεσκοτριμμένο πιπέρι, χυμός λεμονιού για το σερβίρισμα, κατά βούληση , καυτερές πιπεριές (προαιρετικά)
Ξεπλένουμε τα φασόλια καλά. Τα βάζουμε σε μεγάλη κατσαρόλα με κρύο νερό, αφήνουμε να πάρουν μία βράση και αποσύρουμε. Τα στραγγίζουμε, τα ξαναβάζουμε στην άδεια κατσαρόλα και προσθέτουμε νερό τόσο ώστε να τα καλύψει κατά τουλάχιστον 4-5 εκ. Αφήνουμε να πάρουν μία βράση σε δυνατή φωτιά και προσθέτουμε όλα τα λαχανικά και 1/3 από το ελαιόλαδο. Αφήνουμε να πάρουν μία βράση, ξαφρίζοντας σχολαστικά, και μετριάζουμε τη φωτιά. Βράζουμε για περίπου 2 ώρες, σε μέτρια φωτιά, μέχρι τα φασόλια να μαλακώσουν και να σκάσουν και η φασολάδα να χυλώσει. Το τελευταίο δεκάλεπτο ρίχνουμε αλάτι και πιπέρι.Αν τη θέλουμε πιο αραιή, ρίχνουμε λίγο ζεστό νερό λίγο πριν την αποσύρουμε και ανακατεύουμε.Τραβάμε την κατσαρόλα από τη φωτιά, ρίχνουμε το υπόλοιπο ελαιόλαδο και σερβίρουμε. Στο πιάτο μας προσθέτουμε, αν θέλουμε, και λίγο χυμό λεμονιού.
Λαχανικά,Φασόλια,Νηστίσιμα